**Πειραιάς, 24-07-2014**

**ΔΕΛΤΙΟ ΤΥΠΟΥ**

**Τα παιδιά του YouthActiv δημιουργούν για την Ευρώπη!**

**Ολοκληρώθηκε με επιτυχία το πρόγραμμα YouthActiv, από το Τμήμα Διεθνών και Ευρωπαϊκών Σπουδών του Πανεπιστημίου Πειραιώς, με ακαδημαϊκή συντονίστρια τη Λέκτορα Δρ. Φωτεινή Ασδεράκη. 1 πανεπιστήμιο, 5 πόλεις, 14 σχολεία, 635 μαθητές, 90 εκπαιδευτικοί, 15 επιμορφωτές, 7 οργανώσεις νέων, μία ηλεκτρονική εφημερίδα! Αυτή είναι η σύμπραξη του YouthActiv, που συνέδεσε τις διαφορετικές βαθμίδες της εκπαίδευσης με φορείς της αυτοδιοίκησης και την κοινωνία των πολιτών. Το YouthActiv έθεσε στο επίκεντρο τους νέους, μαθητές ηλικίας 16-18 ετών δευτεροβάθμιας εκπαίδευσης με στόχο την ενίσχυση του διαλόγου για την Ευρώπη αλλά και τη δημιουργία** ενός δικτύου ανταλλαγής εμπειριών για τους μαθητές και τους φοιτητές**.**

**Στην επιστημονική ομάδα που επέβλεπε το πρόγραμμα συμμετείχαν από το Πανεπιστήμιο Πειραιώς ο Καθηγητής Άγγελος Κότιος, Κοσμήτορας της Σχολής Οικονομικών, Διεθνών και Επιχειρηματικών Σπουδών, ο Καθηγητής Παναγιώτης Ήφαιστος, Πρόεδρος του Τμήματος Διεθνών κι Ευρωπαϊκών Σπουδών, ο Καθηγητής Αθανάσιος Πλατιάς, μέλος του Συμβουλίου του Πανεπιστημίου Πειραιώς, ο Αναπληρωτής Καθηγητής Νικόλας Φαραντούρης, Jean Monnet Chair, ο Αναπληρωτής Καθηγητής Χαράλαμπος Γκούσιος, ο Λέκτορας Αθανάσιος Σαμαράς και ο Καθηγητής Στυλιανός Παπαθανασόπουλος, του Τμήματος Μέσων Μαζικής Ενημέρωσης του Εθνικού και Καποδιστριακού Πανεπιστημίου Αθηνών.**

**Η Ομάδα του YouthActiv ταξίδεψε σε σχολεία στο Ηράκλειο Κρήτης, στα Τρίκαλα, τη Θεσσαλονίκη, την Αθήνα και τον Πειραιά και μέσα από θεματικά εργαστήρια, συζητήσεις και παρουσιάσεις έδωσε την ευκαιρία στους μαθητές αλλά και τους καθηγητές που συμμετείχαν να μιλήσουν για την Ευρώπη. Παράλληλα, είχαν τη δυνατότητα να αναπτύξουν δεξιότητες, να συνεργαστούν και να δημιουργήσουν αποτελέσματα σε συνεργασία με νέους διεθνολόγους που πήραν μέρος στο πρόγραμμα. Στην Ομάδα του YouthActiv συμμετείχαν οι εξής νεανικές οργανώσεις: Balkans Beyond Borders, AEGEE Πειραιά, AEGEE Αθήνας, JEF Πειραιά, AIESEC Πειραιά, η Ομάδα MUN και ο Όμιλος Ρητορικής Πανεπιστημίου Πειραιώς. Την εκδήλωση στήριξε επίσης και το Γραφείο Ενημέρωσης του Ευρωπαϊκού Κοινοβουλίου στην Ελλάδα.**

Το πιο διαδραστικό κομμάτι του προγράμματος ήταν η ενεργή συμμετοχή των μαθητών και η μεταμόρφωση τους σε δημοσιογράφους, σεναριογράφους, σκηνοθέτες και ηθοποιούς έτσι ώστε να εκφράσουν δημιουργικά τι σημαίνει γι αυτούς η ΕΕ**.** Αφού ενημερώθηκαν για θέματα της ΕΕ κατά τη διάρκεια των σεμιναρίων και των εργαστηρίων, προέβησαν στην δημιουργία ταινιών μικρού μήκους και σε συγγραφή άρθρων σχετικά με το πως βλέπουν την ΕΕ και την εξέλιξή της μέσα από τα νεανικά τους μάτια.

Οι μαθητές τελικά ανταποκρίθηκαν στο κάλεσμα του Πανεπιστημίου Πειραιώς και υπό την καθοδήγηση της οργάνωσης Balkans Beyond Borders τελικά …δημιούργησαν για την Ευρώπη! Όλες οι ταινίες ήταν εξαιρετικές με μαθητές, καθηγητές και γονείς να αναδεικνύουν το ταλέντο τους στην υποκριτική αλλά και την κριτική τους άποψη για το μέλλον της Ευρώπης.

**Το … Όσκαρ καλύτερης ταινίας μικρού μήκους του προγράμματος YouthActiv απονέμεται στην ταινία «Για ένα πουκάμισο αδειανό…;» από το Πειραματικό Λύκειο του Πανεπιστημίου Μακεδονίας. Ειδική διάκριση** έλαβε το **Animation Film «Η Ευρώπη κι εγώ» του μαθητή του Καλλιτεχνικού Σχολείου Γέρακα, Πέτρου Μπάλτα.** Ειδική διάκριση πήρε επίσης και ο Στέφανος Νάστος, μαθητής του ΕΠΑΛ Ωρωπού-Μαρκόπουλου για την δημιουργία της εφαρμογής YouthActiv Quiz για φορητές (mobile) συσκευές. Η διάκριση για το καλύτερο άρθρο απονέμεται στην **Άννα Πέρρου**, από το 5ο Λύκειο Ιλίου με τίτλο «Τι θέλω από την Ευρωπαϊκή Ένωση».

Δείτε παρακάτω τι σημαίνει η Ευρώπη για τα παιδιά του YouthActiv! <http://www.youthactiv.eu/category/eu-videos/>

Επίσης, κατά τη διάρκεια των εργαστηρίων του προγράμματος YouthActiv από το Πανεπιστήμιο Πειραιώς οι μαθητές Λυκείων του Πειραιά με τη βοήθεια της οργάνωσης Balkans Beyond Borders δημιούργησαν το βίντεο που μπορείτε να δείτε εδώ: <https://www.youtube.com/watch?v=DWugk3varPk>

Τέλος, μπορείτε να δείτε το βίντεο με την περιήγηση του YouthActiv σε όλη την Ελλάδα εδώ:<https://www.youtube.com/watch?v=UfQB-uXN1Ng>

Δείτε τα άρθρα που δημιούργησαν τα παιδιά και δημοσιεύτηκαν στη Euractiv.gr:

<http://www.euractiv.gr/youthactiv>

Περισσότερες πληροφορίες μπορείτε να βρείτε στην ιστοσελίδα του προγράμματος <http://www.youthactiv.eu/> και στην επίσημη σελίδα του προγράμματος στο <https://www.facebook.com/YouthActiv?ref=h>

youthactiv@gmail.com